Luxemburg (Frans: Luxembourg, Nederlands: Luxemburg, Duits: Luxemburg, Waals: Lussimbork, Luxemburgs: Lëtzebuerg) is 'n Belgiese provinsie in Wallonië. Die provinsie het 'n bevolking van 273 638 in 2013 gehad en beslaan 'n oppervlakte van 4 443 km² met 'n bevolkingsdigtheid van 62 per km². Die hoofstad is Aarlen (Arlon/Arel). Luxemburg lê in die suidooste van België en grens in die ooste aan die Groothertogdom Luxemburg en in die suide aan die Franse geweste Lotaringe en (vir 'n stukkie) Champagne-Ardenne. In Luxemburg word Frans en Wallonies gepraat, behalwe in die suidooste teen die grens met die Groothertogdom Luxemburg waar daar ook Luxemburgs gepraat word, die Arelerland. In die suide teen die grens met Lotaringe word naas Frans ook Gaumais gepraat. Luxemburg lê grotendeels in die Ardenne, behalwe die uiterste noordweste wat in die Famenne en die Condroz lê en die uiterste suide wat Belgies Lotaringe of die Gaume genoem word. Deur die suider deel van die provinsie vloei die Semoisrivier en deur die noorder deel die Ourtherivier.